L’Ajuntament i la Comissió de Carnestoltes consoliden un model de festa que té en Pellofa com a fil conductor - Ajuntament de Mataró
El cartell de la festa, que se celebra del 4 al 10 de febrer, és obra de les germanes Anna i Helena...
https://www.mataro.cat/ca/actualitat/noticies/2016/l2019ajuntament-i-la-comissio-de-carnestoltes
https://www.mataro.cat/ca/actualitat/noticies/2016/l2019ajuntament-i-la-comissio-de-carnestoltes/@@images/image/preview
El cartell de la festa, que se celebra del 4 al 10 de febrer, és obra de les germanes Anna i Helena Fradera
El regidor de Cultura, Joaquim Fernàndez, i l’equip de direcció artística de Carnestoltes format per Josep M. de Ramon, Pol Martínez i José Sánchez han presentat aquest matí el programa d’activitats del Carnestoltes de Mataró 2016.
Sa Majestat Pellofa XXXVIII farà la seva aparició divendres 5 de febrer i serà el fil conductor de tota la festa participant en tots els actes. A la roda de premsa també s’ha presentat el cartell de la festa, obra de les germanes Anna i Helena Fradera.
Com l’any passat, es mantindrà l’avançament dels horaris d’alguns actes com en l’arribada del Rei del Carnestoltes, amb l’objectiu d’acostar la festa a tota la població.
Aquest any la nit de dissabte hi haurà ball de Carnestoltes organitzat per l’Esplai Garbí. Aquest es farà dissabte a partir de les 22 h a la plaça de l’Ajuntament amb Marc Ràmia i The Sybarites per acabar ballant als ritmes dels discjòqueis Polok Selectah i Dj Sunz.
La festa és possible gràcies a la participació ciutadana que fa mesos que treballa a la Comissió de Carnestoltes, integrada per diferents entitats i persones de la ciutat. Aquesta comissió està formada per Agrupació Musical del Maresme, Associació Cultural Mestres del Gai Saber, Botargues, Colla de la Momerota i la Momeroteta, Colla Gegantera d’en Ton de Salesians, Confraria de l’Enterrament, Confraria de les Set Setmanes, Esplai Rabadà, Equips de Suport, Hermandá de la Juliana Llardera i Semproniana Llardosa, Llars Amistat i Llar Pla d’en Boet, Sala Cabanyes, La Boetukada, l’Esplai Erol, Colla Gegantera de Lourdes i la Direcció de Cultura de l’Ajuntament de Mataró.
Programa de Carnestoltes 2016
Els actes de Carnestoltes començaran dijous 4 al matí, amb el tastet de truites i botifarra d’ou al Mercat municipal de la plaça de Cuba i les botigues de l’entorn i, a la tarda es farà el repartiment de truites pels carrers a càrrec de la Hermandá de la Juliana Llardera i la Semproniana Llardosa, acompanyats pels alumnes de Tradicional de l’Escola Municipal de Música. La Momerota, la Momeroteta i els seus grallers s’afegiran a la comitiva i convidaran a vi als grans i a suc als menuts, fins arribar a la plaça de la Peixateria on es repartirà pa amb vi i sucre.
El divendres 5 serà el dia de rebre Sa Majestat Pellofa XXXVIII que començarà a exercir el seu regnat. La preparació per al gran moment ja començarà amb el Compte enrere! a les 19.30 h i l’aparició de diferents personatges que aniran animant la festa pels voltants de l’Ajuntament. A partir de les 20 h amb el Desperta ferro!, el Cridaner i els Panderaires aniran a buscar els Botargues, la guàrdia personal d’en Pellofa. Amb el Som-hi!, la Banda de l’Agrupació Musical del Maresme amb la Momerota i la Momeroteta faran un recorregut per les places del centre mentre dos grups de batucada de la ciutat, Boetukada i Tutubatum, aniran escalfant l’ambient sortint des de la plaça de les Tereses. Tots junts rebran en Pellofa que farà la seva aparició a les 20.50 h a la plaça de Santa Anna. Tots junts pujaran cap a l’Ajuntament per escoltar el tradicional pregó des del balcó del consistori a càrrec del nou Rei del Carnestoltes.
Dissabte 6 de febrer serà el dia gran de Carnestoltes. Al matí hi haurà el ja consolidat Ball de Gitanes a la plaça de Santa Anna a càrrec de l’Associació cultural i d’esbarjo Mestres del Gai Saber, i que comptarà amb la participació d’en Pellofa. L’acompanyament musical anirà a càrrec de La Principal de la Bisbal.
A les 18 h del mateix dissabte serà l’hora de l’acte més multitudinari de la festa, la gran Rua de Carnestoltes amb la participació de diverses entitats i associacions de la ciutat. La Rua s’acabarà al Parc Central amb el lliurament de premis a les millors comparses. Enguany s’afegeix el premi especial del jurat als ja existents premis a la millor comparsa i a la més satírica. Lliurats els premis hi haurà ball final de rua amb l’Orquestra Tropical. La nit es tancarà amb el ball a la plaça de l’Ajuntament.
El diumenge 7 de febrer al matí serà el moment dels menuts amb el Ball infantil a la plaça de Santa Anna, amb l’espectacle “Donem-li una volta al món” del grup Xiula. Abans però tothom està convidat a despertar a en Pellofa a l’Ajuntament amb cassoles i cullerots, per fer anar el Rei del Carnestoltes al ball.
Dimarts 9 de febrer el Rei del Carnestoltes veurà com s’acaba el seu regnat després de compartir una mica de brou calent amb els assistents durant el Sant Sopar, que es farà al Fossar Xic.
El dimecres 10, Dimecres de Cendra, se celebraran els actes d’enterrament d’en Pellofa i l’aparició de la Vella Quaresma. Al matí, a la plaça Gran hi haurà l’esmorzar popular amb sardines i vi, i a la tarda a l’Ajuntament s’instal·larà la Capella Ardent. Al vespre la comitiva funerària acompanyarà les despulles d’en Pellofa XXXVIII fins a la plaça de la Muralla, on la Vella Quaresma farà la seva aparició per ser al final entronitzada a la plaça de la Peixateria, on cada diumenge de Quaresma li serà tallada una de les potes en el ja tradicional acte de Serra la Vella.
La Xarxa de Biblioteques de Mataró participen també a la festa oferint dues hores del conte especials. El 2 de febrer a les 18 h a la Biblioteca Pompeu Fabra, el conte serà “El Rei Carnestoltes, la Sra. Quaresma, gegants i bruixes” i dimecres 10 de febrer a les 18 h a la Biblioteca Antoni Comas es relatarà el conte “Disfresses a la biblioteca!”.
Enguany hi haurà el premi a la millor comparsa dotat amb 500 €, la comparsa més satírica rebrà 300 € i com a novetat d’aquest any s’afegeix el premi especial del jurat que atorgarà 200 €. El jurat, escollit per la Comissió de Carnestoltes, tindrà en compte aspectes com l’originalitat, el grau de dificultat en l’elaboració de les disfresses i el grau de dificultat dels elements coreogràfics.
El cartell d’enguany el signen les mataronines Anna i Helena Fradera i és l’obra guanyadora del segon concurs de cartells per trobar la imatge gràfica del Carnestoltes. Al concurs s’han presentat 16 peces d’artistes gràfics d’arreu de Catalunya i 14 d’aquestes estaran exposades al vestíbul de la Biblioteca Pompeu Fabra fins al 26 de febrer.
Les dissenyadores han volgut que fos un cartell alegre i festiu que incorporés algun element iconogràfic i identificatiu del Carnestoltes de Mataró. Així, s’ha volgut representar la festa d’una manera moderna i actual en què les sardines, els dies de disbauxa i festa, s’escapen i participen de la festa, abans del seu enterrament.
L’Anna és tècnica superior en disseny gràfic per l’Escola Massana i l’Helena és arquitecta per l’Escola Tècnica Superior d'Arquitectura de Barcelona i té un postgrau de Disseny d’Exposicions cursat al CCCB.